
Okresný súd Malacky 10C/127/2024 1624201899 07. 04. 2025 JUDr. Renáta Nemčeková ECLI:SK:OSMA:2025:1624201899.2
ROZSUDOK V MENE SLOVENSKEJ REPUBLIKY Okresný súd Malacky, v konaní pred sudkyňou JUDr. Renátou Nemčekovou PhD., v právnej veci žalobcu: A. B., nar. XX.XX.XXXX, bytom C., D. XX, právne zastúpeného: Advokátska kancelária Prachová & Partners,s.r.o. so sídlom Pribinova 20, 811 09 Bratislava, proti žalovanému: E. F., nar. XX.XX.XXXX, bytom G. H. XXXX/X, XXX XX E., o zaplatenie 11.773,22 Eur s príslušenstvom, t a k t o rozhodol: I. Žalovaný je p o v i n n ý zaplatiť žalobcovi sumu 11.773,22 Eur, spolu s úrokmi z omeškania vo výške 5% ročne zo sumy 11.773,22 Eur od 24.07.2024 do zaplatenia, všetko do troch dní od právoplatnosti tohto rozsudku. II. Súd žalobcovi p r i z n á v a nárok na náhradu trov konania vo výške 100 %, o výške ktorých bude rozhodnuté súdom prvej inštancie po právoplatnosti tohto rozsudku samostatným uznesením. odôvodnenie: 1. Žalobou doručenou Okresnému súdu Malacky, dňa 07.08.2024 sa žalobca domáhal, aby súd zaviazal žalovaného na zaplatenie sumy 11.773,22 Eur spolu s úrokmi z omeškania vo výške 5% ročne zo sumy 11.773,22 Eur od 24.07.2024 do zaplatenia a náhradou trov konania. Žalobu odôvodnil tým, že dňa 22.04.2024 bol Okresným súdom Malacky vydaný trestný rozkaz v rámci konania vedeného pod sp. zn. 1T/26/2024, ktorým bol žalovaný uznaný za vinného zo spáchania prečinu ublíženia na zdraví podľa § 157 ods. 1 Trestného zákona, konkrétne tým konaním, že dňa 24.08.2023 v čase okolo 13.00 hod., v areáli materskej školy na adrese I. J. D.X, E., počas výkopových prác prostredníctvom bagra zn. Terex 980, EČV: K., ktorý žalovaný v tom čase obsluhoval, nechcene oprel lyžicu hydraulickej ruky stroja o prsia žalobcu, následne túto pustil smerom dole k jeho nohám a otvoril ju smerom von. Predmetným konaním žalovaného došlo k poškodeniu zdravia žalobcu, konkrétne k spôsobeniu zlomeniny dolného konca stehennej kosti vpravo s posunom úlomkov a subluxáciu jabĺčka vpravo, a to s dobou liečenia a závažného ovplyvnenia obvyklého spôsobu života poškodeného minimálne po dobu troch mesiacov. 2. V zmysle Znaleckého posudku č. 47/2023 vypracovaného v rámci vyššie uvedeného trestného konania znalcom z odboru zdravotníctva K. I. E., MPH, žalovaný žalobcovi spôsobil ťažkú poruchu zdravia, ktorej doba liečby v čase vyhotovenia posudku prekročila dobu 3 mesiacov. Súčasne boli znalcom udelené body za bolestné v zmysle zákona č. 437/2004 Z. z. o náhrade za bolesť a o náhrade za sťaženie spoločenského uplatnenia v znení neskorších predpisov (ďalej len ,,zákona o bolestnom“), a to v celkovej výške 215 bodov. V nadväznosti na trestný rozkaz žalobca žiadal žalovaného o náhradu za bolesť a náhradu za nemajetkovú ujmu, na ktorú žalovaný do dnešného dňa nijak nereagoval. Je logické, že životný štandard žalobcu sa po predmetnom úraze zhoršil tak, že do dnešného dňa nie je schopný riadne sa zaradiť do normálneho života a následky úrazu si ponesie už na celý život. Žalobca už nebude nikdy schopný plnohodnotne žiť a zapájať sa do väčšiny bežných aktivít. Žalovaný konal v rozpore so všeobecnou prevenčnou povinnosťou podľa ust. § 415 Občianskeho zákonníka, ktorá je vyjadrením všeobecnej
zásady ochrany dobrých mravov v občianskoprávnych vzťahoch, preto za jej porušenie sa považuje akékoľvek konanie, ktoré má za následok vznik škody a ktoré je v rozpore s touto právnou povinnosťou. Žalobcovi vznikla škoda na zdraví v súvislosti so spáchaným trestným činom vo výške náhrady za bolesť, ktorá pri hodnote jedného bodu za rok 2023 vo výške 28,60 Eur, predstavuje sumu 6.149 Eur. Žalobca zároveň v priamej súvislosti so spôsobenou škodou na zdraví vynaložil na cestovné náklady nasledovné prostriedky vo výške spolu 624,22 Eur, z toho konkrétne: - 370,29 Eur z miesta bydliska žalobcu do J. L. M., N. X, M. a späť na lekársku kontrolu dňa 05.09.2023, 12.09.2023, 03.10.2023, 14.11.2023, 16.01.2024 a 12.03.2024, - 191,49 Eur z miesta bydliska žalobcu na I. H. O. P. E., E. X, Q. v dňoch 24.11.2023, 28.11.2023, 29.11.2023, 18.01.2024, 24.01.2024, 25.01.2024, 26.01.2024, 29.01.2024, 30.01.2024, 31.01.2024, 01.02.2024, 02.02.2024, 05.02.2024, 06.02.2024, 07.02.2024, 08.02.2024, 09.02.2024, 12.02.2024, 13.02.2024, 14.02.2024, 15.02.2024, 16.02.2024, 19.02.2024, 20.02.2024 - 54,38 Eur z miesta bydliska žalobcu k všeobecnému lekárovi v Q., R. 3 – 7x kontrola v dňoch 11.09.2023, 20.10.2023, 16.11.2023, 22.12.2023, 26.01.2024, 16.02.2024, 20.03.2024 - 8,06 Eur z miesta bydliska žalobcu do B. P. O. Q., E. X – na 30.08.2023. 3. Žalobca bol na základe poškodenia zdravia výrazne obmedzený na dlhšiu dobu vo všetkých jeho životných úkonoch, uspokojovaní jeho životných a spoločenských potrieb. Žalobca bol dlhodobo nútený ostať len vo vlastnom obydlí, nemohol vykonávať žiadnu pracovnú činnosť, či inú voľnočasovú či spoločenskú aktivitu. Žalobca si na základe uvedeného zároveň voči žalovanému uplatňuje aj náhradu nemajetkovej ujmy, ktorú preukázateľne utrpel jeho konaním, a to vo výške 5.000 Eur. 4. Podľa § 273 Civilného sporového poriadku (ďalej len CSP) súd môže aj bez nariadenia pojednávania rozhodnúť o žalobe podľa § 137 písm. a) rozsudkom pre zmeškanie, ktorým žalobe vyhovie, ak a) uznesením uložil žalovanému povinnosť v určenej lehote písomne vyjadriť sa k žalobe a v tomto svojom vyjadrení uviesť rozhodujúce skutočnosti na svoju obranu, pripojiť listiny, na ktoré sa odvoláva, a označiť dôkazy na preukázanie svojich tvrdení a žalovaný túto povinnosť bez vážneho dôvodu nesplnil, b) v uznesení podľa písmena a) poučil žalovaného o následkoch nesplnenia takto uloženej povinnosti vrátane možnosti vydania rozsudku pre zmeškanie a c) doručil uznesenie podľa písmena a) žalovanému do vlastných rúk. 5. Žalovaného Okresný súd Malacky, uznesením zo dňa 09.09.2024 vyzval, aby sa v lehote 15 dní písomne vyjadril k žalobe, a ak uplatnený nárok v celom rozsahu neuznáva, uviedol vo vyjadrení rozhodujúce skutočnosti na svoju obranu, pripojil listiny, na ktoré sa odvoláva a označil dôkazy na preukázanie svojich tvrdení (§ 167 ods. 1 a 2 CSP). Zároveň žalovaného poučil o následkoch nesplnenia si uloženej povinnosti (možnosti aj bez nariadenia pojednávania rozhodnúť o žalobe podľa § 137 písm. a) CSP rozsudkom pre zmeškanie, ktorým žalobe vyhovie (§ 273 CSP). 6. Uznesenie súdu spolu so žalobou, prílohami a poučením boli žalovanému doručené dňa 25.02.2025. Žalovaný sa do dňa vyhlásenia rozsudku k žalobe nevyjadril. 7. Dňa 25.03.2025 súd oznámil miesto a čas verejného vyhlásenia rozsudku ( na deň 07.04.2025 o 10.00 hod., na čísle dverí pojednávacej miestnosti 10) na úradnej tabuli súdu a na webovej stránke príslušného súdu. 8. Podľa § 137 písm. a) CSP, žalobou možno požadovať, aby sa rozhodlo najmä o splnení povinnosti. 9. Vzhľadom na to, že podmienky podľa § 273 CSP boli splnené, súd rozhodol o žalobe bez nariadenia pojednávania rozsudkom pre zmeškanie.
10. Súd o nároku na náhradu trov konania rozhodol v súlade s § 255 CSP, keď úspešnému žalobcovi priznal voči neúspešnému žalovanému náhradu trov konania v celom rozsahu. O výške trov konania rozhodne súd samostatným uznesením po právoplatnosti rozsudku pre zmeškanie. Poučenie: Proti tomuto rozsudku odvolanie nie je prípustné, okrem dôvodu uvedeného v § 356 CSP, t.j. že neboli splnené podmienky na vydanie rozsudku pre zmeškanie. Pre tento dôvod je možné odvolanie podať do 15 dní odo dňa doručenia rozsudku, písomne v dvoch vyhotoveniach, na podpísanom súde. Proti výroku o nároku na náhradu trov konania je prípustné odvolanie do 15 dní odo dňa doručenia rozsudku. Odvolanie môže podať strana, v ktorej neprospech bolo rozhodnutie vydané. V odvolaní sa popri všeobecných náležitostiach podania má uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Ak žalovaný z ospravedlniteľných dôvodov zmeškal lehotu na podanie vyjadrenia, môže podať návrh na zrušenie rozsudku pre zmeškanie spolu s vyjadrením. Ak súd, ktorý rozsudok pre zmeškanie vydal, návrhu vyhovie, rozsudok pre zmeškanie uznesením zruší a začne vo veci opäť konať. Návrh môže žalovaný podať do 15 dní odkedy sa o rozsudku pre zmeškanie dozvedel. Ak povinný dobrovoľne neplní, čo mu ukladá právoplatné a vykonateľné rozhodnutie, oprávnený môže podať návrh na vykonanie exekúcie podľa osobitného zákona č. 233/1995 Z.z..

